Ego Stephanus d[ictus] Salinuns miles filius quondam domini Wirllelmi de Breises militis notum facio presentibus et futuris quod ego compos mentis mee do, concedo, trado et delibero ecclesie Beate Marie de Miratorio et monachis ibidem Deo servientibus in elemosinam a dicta ecclesia et a dictis monachis perpetuo possidendam quartam partem fructuum que michi jure hereditario contigit cuiusdam vinee site in territorio de Ledone quod territorium vulgo dicitur Retro Turrim, quam vineam tenet Guido cognomento Maux Bovers, et est sita a parte haustri juxta vineam de Fontanois, a parte aquilonis juxta vineam de Miratorio, a parte orientis juxta vineam domine Albespine, et a parte occcidentis juxta vineas quas plantavit li Ros Chevax. Hanc donationem, concessionem, tradicionem, deliberationem promitto per juramentum meum super sancta Dei Evangelia corporaliter prestitum pro me et heredibus meis perpetuis temporibus inviolabiliter observare. Volo insuper et precipio quod si quis heredum vel propinquorum meorum contra premissa venire presumpserit, vel dictis religiosis quod absit aliquam iniuriam intulerit ab omni hereditate mea quousque de iniuria ipsis plenarie satifatum fuerit tamquam parvus heres sit penitus [a]lienus. Sciendum vero est quod abbas et conventus de Miratorio propter istam donationem, concessionem, tradicionem et deliberationem decem libras Vianum michi donaverunt, de quibus me habeo in integrum pro pagato. Et quia sigillum non habeo, sigilla venerabilium et discretorum virorum officialis curie Cabilonis et Wirllermi decani de Ledone presentibus litteris apponi supplintavi. Et nos officialis curie Cabilonis et Willermus decanus Ledonis ad expressam requisicionem dicti Stephani militis sigilla nostra presentibus litteris apponimus in testimonium veritatis. Datum anno Domini Mo CCo septuagesimo tercio mense octobri.